蔬食示舍弟禹圭并嘉祐
作者：王禹偁
朝代：宋

paragraphs: 吾爲士大夫，汝爲隸子弟。
身未列官常，庶人亦何异。
無故不食珍，禮文明所記。
况非膏粱家，左宦乏貲費。
商山水復旱，穀價方騰貴。
更恐到前春，藜藿亦不繼。
吾聞柳公綽，近代居貴位。
每逢水旱年，所食唯一器。
豐稔即加籩，列鼎又何愧。
且吾官冗散，適爲時所棄。
汝家本寒賤，自昔無生計。
菜茹各須甘，努力度凶歲。